Það stefnir allt í að Bandaríkjamaðurinn Chris Burkard slái einstaklingsmetið í WOW cyclothon í ár , en hann var fyrir nokkrum mínútum kominn yfir Kúðafljót og um 40 km frá Vík í Mýrdal . Þá á hann eftir samtals um 260 km í endamarkið í Hafnarfirði . Þrátt fyrir að hafa ekkert hvílt sig í raun á leiðinni er hann á um 25 km/klst meðalhraða í mótvindinum á Suðausturlandi . Á síðasta hluta leiðarinnar gæti veðrið haft nokkur áhrif , bæði til góðs og ills . Óskar Páll Sveinsson , sem er einn þeirra sem fylgja Chris hringinn , segir í samtali við Hjólafréttir að Chris hafi aðeins stoppað í 20 mínútur á Egilsstöðum , þar sem hann fékk sér langþráðan poka af frönskum kartöflum . Var hann þá loksin að fá sér eitthvað annað en orkudrykki og orkustangir . Eftir Öxi , niðri í Berufirði , hafi hann svo stoppað í um 10 mínútur þegar þeir skiptu um hjól , en hann fór upp og niður Öxi á Lauf hjóli og skipti svo yfir á racerinn aftur . Óskar segir að veðrið hafi einfaldlega verið einstök í Berufirðinum þegar þeir voru komnir niður . „ Kvöldsólin eins og hún gerist fallegust og logn . Hann stoppaði aðeins þar og borðaði , en hefur svo ekkert stoppað síðan . “ Markmið Chris er að setja nýtt met á hringferðinni , en Eiríkur Ingi Jóhannsson á fyrra metið sem er 56 : 12:40 . Ef Chris heldur sama 25 km meðalhraðanum þangað til hann kemur í mark á hann aðeins eftir rúmlega 10 klst og væri þá kominn í mark um miðnætti , eða á um 53 klst . Það gæti hins vegar spilað með honum að eftir Vík fær hann hliðarvind í stað mótvinds , sem á köflum gæti verið meðvindur . Hins vegar má gera ráð fyrir talsverðu úrhelli á þessum slóðum eftir klukkan sex í kvöld og er spurning hvernig áhrif það hefur á ástand Chris , sérstaklega þar sem hann hefur lítið sem ekkert hvílst þessa tvo sólarhringa . Óskar segir að þeir hafi í dag verið að fá símtöl með ráðleggingum frá fjölmörgum sem þekkja vel til í ofurþrekkeppnum eins og þessari . „ Það er mikið pepp í gangi , “ segir Óskar og hlær . Hann segir að menn tali um að síðustu 10% séu erfiðust , þar vinnist keppni eða tapist og það sé sá hluti sem Chris sé nú að sigla inn í . „ Hann er orðinn aumur allsstaðar í líkamanum . Hann er þreyttur , en merkilegast er hvað hausinn er skýr enn þá , “ segir Óskar og bætir við að það sé eins og Chris hafi verið að leggja af stað í morgun hvað það varði . Chris er búinn að setja sér markmið og tímasetur ákveðnar vegalengdir og reynir að halda sig innan tímamarka þar . Óskar segir þetta hjálpa honum að halda tempói í gegnum keppnina . Bílstjórarnir sem fylgja honum flauta svo á hann á 15 mínútna fresti til að hann gleymi ekki að næra sig og drekka . Óskar segir ekki hægt að gera nóg af því , því þó að hann borði eins og hann geti á svona hringferð , þá muni hann alltaf nota meiri orku en hann nær að taka inn . Framundan er svo stím í gegnum Suðurlandið án hvíldar og vera komin þangað á innan við 13 klst sem þeir hafa til að bæta met Eiríks . „ Það verður eins gott að það verði búið að blása upp hliðið í Hafnarfirði , “ segir Óskar hress og á þar við markið sem hjólað er í gegnum .